Moslemvlugtelinge gooi glo Christenvlugtelinge oorboordAsielsoekers nadat hulle deur ’n Italiaanse skip gered is. Foto: AP Die Italiaanse polisie het 15 Moslemvlugtelinge wie se boot hulle pas uit die Middellandse See gered het, in hegtenis geneem nadat 100 ander vlugtelinge op die boot vertel het dié 15 het 12 Christene oorboord gegooi. Die 12 het na berig word almal verdrink. Die voorval het ná ’n bakleiery oor godsdienssake aan boord plaasgevind. Die vlugtelinge wat in hegtenis geneem is, is van Mali, Senegal en die Ivoorkus. Die Christene wat oorboord gegooi is, was glo almal van Nigerië en Ghana. Die asielsoekers se boot was van Libië na Italië onderweg. Duisende vlugtelinge van oor die wêreld gebruik jaarliks die roete van Libië na Italië om met onseevaardige bootjies en skepe Europa te bereik. Hulle word dikwels genadeloos uitgebuit, en soms in die woestyn onderweg na die kus aan hul lot oorgelaat nadat hulle die vlugteling-smokkelaars betaal het. Die afgelope week is berig dat 400 vlugtelinge verdrink het toe hul skip naby die Libiese kus gesink het. Kort hierna het meer as 40 verdrink toe hul opblaasbootjie naby die Libiese kus gesink het. Italië het sonder welslae probeer vasstel of afgeskaalde reddingsoperasies nie tot ’n afname van asielsoekers sal lei nie. Hoofbron: The Telegraph